Carnea de miel va fi cu 10% mai scumpă decât anul trecut, amenință fermierii. Motivul invocat de aceștia este prețul furajelor pe care îl plătesc.
În prezent, un kilogram de carne de miel costă 55 de lei, însă, în luna mai, înainte de Paște, fermierii vor să ceară mai mult, îndemnându-se pe Internet să facă asta.
"Pe acest grup nu vor mai fi acceptate postările care oferă sub 24 lei/kilogram în viu! Cu rugămintea cum apare o postare cu prețul mai mic de 24 lei, urgent un raport", arată un anunț public pe un grup cu zeci de mii de membri.
Costul total pentru creșterea și îngrijirea unui miel timp de trei luni, luând în considerare laptele, furajele și cheltuielile de întreținere, ajunge să fie de 600 de lei.
"În final, ajunge un cost de 22,03 bani, fără TVA. Luăm în calcul și TVA-ul, deci se duce maxim 24 de lei în viu", susține Ionică Nechifor, directorul stațiunii de cercetare Popăuți, potrivit Știrile Pro TV.
"Dacă vorbim de mielul carcasă, prețul de plecare e 50 de lei. Cel mai mult cântăresc furajele, după care forța de muncă, iar în momentul în care tragem linia, poate că cel mult 10% ar putea vorbi despre venituri care să îi rămână producătorului", spune George Cățean, fermier.
"Știm foarte bine că la un moment dat de la acest preț poate să apară acei intermediari care cer 30 RON în viu sau merg mai departe pe o carcasă unde deja se vehiculează o sumă de 60 RON pe carcasă și nu e în regulă", a mai spus Ionică Nechifor.